b'\n_START_ARTICLE_\nNa\xc8\x9bionalism\n_START_PARAGRAPH_\nNa\xc8\x9bionalismul este o ideologie care creeaz\xc4\x83 \xc8\x99i sus\xc8\x9bine o na\xc8\x9biune ca un concept de identificare comun\xc4\x83 pentru un grup de oameni._NEWLINE_Se deosebe\xc8\x99te de patriotism prin referin\xc8\x9ba juridic\xc4\x83 \xc8\x99i ideologia politic\xc4\x83: na\xc8\x9bionalismul se refer\xc4\x83 la Dreptul str\xc4\x83mo\xc8\x99esc care define\xc8\x99te comunit\xc4\x83\xc8\x9bile istorico-lingvistice ("neamurile"), \xc8\x99i tinde a constitui statele pe baz\xc4\x83 etnic\xc4\x83, cu o legisla\xc8\x9bie inspirat\xc4\x83 din jus sanguinis, \xc3\xaen timp ce patriotismul se refer\xc4\x83 la Dreptul p\xc4\x83m\xc3\xa2ntean care define\xc8\x99te na\xc8\x9biunile prin apartenen\xc8\x9ba la acela\xc8\x99i teritoriu \xc8\x99i tinde a defini statele pe baz\xc4\x83 teritorial\xc4\x83 (indiferent de originile \xc8\x99i limbile vorbite de popula\xc8\x9bie; de exemplu \xc3\xaen Elve\xc8\x9bia), cu o legisla\xc8\x9bie inspirat\xc4\x83 din jus soli  ._NEWLINE_\xc3\x8en domeniul artelor, romantismul este cunoscut a avea \xc3\xaen na\xc8\x9bionalism un aspect important._NEWLINE_Na\xc8\x9bionalismul romantic s-a dezvoltat mai ales pe plan cultural-artistic prin re\xc3\xaenvierea momentelor de glorie din trecutul fiec\xc4\x83rui popor \xc8\x99i ocrotirea tradi\xc8\x9biilor, datinilor \xc8\x99i obiceiurilor populare. Giuseppe Mazzini \xc8\x99i Garibaldi sunt promotorii ideii de re\xc3\xaenviere a istoriei glorioase a Italiei. Cei doi au luptat pentru unificarea Italiei pe plan cultural la \xc3\xaenceput, apoi \xc8\x99i pe plan politic, \xc8\x99i simultan au promovat, pe planul social, desfiin\xc8\x9barea privilegiilor biserice\xc8\x99ti sau aristocratice din cele opt state din Italia._NEWLINE_Mi\xc8\x99c\xc4\x83rile \xc3\xaen spectrul politic-ideologic apropiat na\xc8\x9bionalismului sunt diverse, ori ca element programatic, ori ca form\xc4\x83 de propagand\xc4\x83. \xc3\x8en secolul al XX-lea interpretarea eronat\xc4\x83 a anumitor date \xc8\x99tiin\xc8\x9bifice din acea epoc\xc4\x83 (privind biologia speciei umane Homo sapiens, antropologia \xc8\x99i ereditatea) \xc8\x99i amestecul acestor interpret\xc4\x83ri cu na\xc8\x9bionalismul, a produs ultrana\xc8\x9bionalismul, concretizat prin mi\xc8\x99c\xc4\x83ri de extrem\xc4\x83 dreapt\xc4\x83 ca fascismul sau nazismul, care socoteau \xe2\x80\x9eneamul\xe2\x80\x9d ca un \xe2\x80\x9eorganism biologic\xe2\x80\x9d._NEWLINE_Na\xc8\x9bionalismul patriotic promoveaz\xc4\x83 o na\xc8\x9biune f\xc4\x83r\xc4\x83 s\xc4\x83 se opun\xc4\x83 minorit\xc4\x83\xc8\x9bilor conlocuitoare. Na\xc8\x9bionalismul de tip \xc8\x99ovin sau xenofob, dimpotriv\xc4\x83, li se opune. Raportat la specificul rom\xc3\xa2nesc, na\xc8\x9bionalismul \xc8\x99ovin \xc8\x99i antirom\xc3\xa2nesc din anumite \xc8\x9b\xc4\x83ri folose\xc8\x99te faptul c\xc4\x83 vorbitorii limbii rom\xc3\xa2ne din afara Rom\xc3\xa2niei nu apar\xc8\x9bin na\xc8\x9biunii politice rom\xc3\xa2ne (adic\xc4\x83 nu posed\xc4\x83 cet\xc4\x83\xc8\x9benia rom\xc3\xa2n\xc4\x83) pentru a implementa ideea (at\xc3\xa2t la oamenii locului, c\xc3\xa2t \xc8\x99i \xc3\xaen opinia interna\xc8\x9bional\xc4\x83) c\xc4\x83 ace\xc8\x99tia nu ar apar\xc8\x9bine neamului (etniei \xc8\x99i sferei culturale \xc8\x99i istorice rom\xc3\xa2ne\xc8\x99ti), merg\xc3\xa2ndu-se p\xc3\xa2n\xc4\x83 la negarea faptului c\xc4\x83 au acelea\xc8\x99i origini \xc8\x99i c\xc4\x83 vorbesc aceea\xc8\x99i limb\xc4\x83.\n_START_SECTION_\n\xc8\x98tiin\xc8\x9be politice\n_START_PARAGRAPH_\nMul\xc8\x9bi oameni de \xc8\x99tiin\xc8\x9b\xc4\x83 politic\xc4\x83 au pus la punct teoriile despre bazele statului na\xc8\x9bional modern \xc8\x99i despre conceptul de suveranitate. Conceptul de na\xc8\x9bionalism \xc3\xaen \xc8\x99tiin\xc8\x9ba politic\xc4\x83 are la baz\xc4\x83 aceste teorii fundamentale. Filozofi precum Machiavelli, Locke, Hobbes \xc8\x99i Rousseau au conceptualizat statul ca rezultat al unui \xe2\x80\x9econtract social\xe2\x80\x9d \xc3\xaentre conduc\xc4\x83tori \xc8\x99i indivizi. Weber ofer\xc4\x83 defini\xc8\x9bia cea mai frecvent utilizat\xc4\x83 a statului, \xe2\x80\x9ecomunitatea uman\xc4\x83 care se pronun\xc8\x9b\xc4\x83 cu succes asupra monopolului violen\xc8\x9bei fizice legitime \xc3\xaentr-un anumit teritoriu\xe2\x80\x9d. Potrivit lui Benedict Anderson, na\xc8\x9biunile sunt "Comunit\xc4\x83\xc8\x9bi Imaginate" sau institu\xc8\x9bii construite social.\n_START_SECTION_\nNa\xc8\x9bionalismul european interbelic \xc8\x99i postbelic\n_START_PARAGRAPH_\nIdeile na\xc8\x9bionaliste au ap\xc4\x83rut inevitabil la sf\xc3\xa2r\xc8\x99itul secolului XVIII, odat\xc4\x83 cu dezvoltarea european\xc4\x83 a ideologiilor de emancipare na\xc8\x9bional\xc4\x83 care sus\xc8\x9bineau \xc8\x99i luptau pentru dezvoltarea na\xc8\x9biunilor moderne, mai ales acolo unde popoarele autohtone tr\xc4\x83iau de mult timp \xc3\xaen teritorii aflate sub st\xc4\x83p\xc3\xa2nire str\xc4\x83in\xc4\x83, nefiind suverane. Aceste mi\xc8\x99c\xc4\x83ri au condus la apari\xc8\x9bia unor state noi precum Germania, Italia, Rom\xc3\xa2nia._NEWLINE_\xc3\x8en a doua treime a secolului XX, na\xc8\x9bionalismul european promovat \xc3\xae\xc8\x99i pierde \xc3\xaen\xc8\x9belesul ini\xc8\x9bial \xc8\x99i tinde c\xc4\x83tre ultra-na\xc8\x9bionalism \xc8\x99i extremism, caracterizat prin rasism \xc8\x99i xenofobie, cu prec\xc4\x83dere \xc3\xaen statele cu regim dictatorial, conduse de partide fasciste. \xc3\x8en Europa, la jum\xc4\x83tatea secolului, cel de-Al Doilea R\xc4\x83zboi Mondial se \xc3\xaencheie prin pr\xc4\x83bu\xc8\x99irea puterilor ultra-na\xc8\x9bionaliste \xc8\x99i prin preluarea par\xc8\x9bial\xc4\x83 a na\xc8\x9bionalismului de c\xc4\x83tre regimurile comuniste, \xc3\xaen care neamul \xc8\x99i patria se confund\xc4\x83 cu poporul muncitor \xc8\x99i glia, xenofobia adres\xc3\xa2ndu-se de acum \xc3\xaencolo nu minorit\xc4\x83\xc8\x9bilor conlocuitoare sau popoarelor vecine, ci unor cercuri, dar, prin extensie, \xc8\x99i unor cet\xc4\x83\xc8\x9beni din tab\xc4\x83ra imperialist\xc4\x83 cu care doar autorit\xc4\x83\xc8\x9bile aveau dreptul s\xc4\x83 aib\xc4\x83 contacte (strict controlate). Acest nou na\xc8\x9bionalism ro\xc8\x99u p\xc4\x83streaz\xc4\x83 \xc3\xaens\xc4\x83 ideea c\xc4\x83 dreptul neamului justific\xc4\x83 negarea drepturilor cet\xc4\x83\xc8\x9benilor, \xc8\x99i c\xc4\x83 na\xc8\x9biunea trebuie s\xc4\x83 fie condus\xc4\x83 ferm de un lider necontestat \xc8\x99i glorificat. Abia la sf\xc3\xa2r\xc8\x99itul secolului XX, pr\xc4\x83bu\xc8\x99irea comunismului \xc8\x99i extinderea Uniunii Europene \xc3\xaencep s\xc4\x83 \xc8\x99tearg\xc4\x83 din na\xc8\x9bionalism aspectele intolerante \xc8\x99i antidemocratice, \xc3\xaen ciuda anumitor politicieni sau lideri culturali care continu\xc4\x83 s\xc4\x83 promoveze un na\xc8\x9bionalism xenofob.\n_START_SECTION_\nNa\xc8\x9bionalismul \xc3\xaen Rom\xc3\xa2nia\n_START_PARAGRAPH_\nIdeile na\xc8\x9bionaliste \xc3\xaen Rom\xc3\xa2nia, specifice evolu\xc8\x9biei istorice din Europa de la sf\xc3\xa2r\xc8\x99itul secolului XVIII, au \xc3\xaenso\xc8\x9bit apari\xc8\x9bia statului modern rom\xc3\xa2nesc._NEWLINE_Na\xc8\x9bionalismul romantic \xc3\xaen Rom\xc3\xa2nia a ap\xc4\x83rut \xc3\xaen secolul XIX \xc8\x99i s-a manifestat at\xc3\xa2t \xc3\xaen principatele rom\xc3\xa2ne, c\xc3\xa2t \xc8\x99i \xc3\xaen provinciile aflate sub domina\xc8\x9bie str\xc4\x83in\xc4\x83. Echivalentul rom\xc3\xa2nesc pe plan literar al mi\xc8\x99c\xc4\x83rii italiene Risorgimento a fost mi\xc8\x99carea literar-politic\xc4\x83 "De\xc8\x99tept\xc4\x83torii neamului", \xc3\xaen frunte cu poetul Vasile Alecsandri, ce milita pentru emanciparea na\xc8\x9bional\xc4\x83 a rom\xc3\xa2nilor \xc8\x99i avea un caracter patriotic. Acest na\xc8\x9bionalism romantic era caracterizat prin grija pentru reconstruc\xc8\x9bia valorilor trecutului, importan\xc8\x9ba acordat\xc4\x83 originii latine \xc8\x99i istoriei na\xc8\x9bionale, promovarea tradi\xc8\x9biilor, obiceiurilor \xc8\x99i datinilor na\xc8\x9bionale; pe latura social\xc4\x83, ideologiile mi\xc8\x99c\xc4\x83rilor rom\xc3\xa2ne\xc8\x99ti de emancipare na\xc8\x9bional\xc4\x83 promovau desfiin\xc8\x9barea privilegiilor tradi\xc8\x9bionale ale celor de alte etnii, din statele \xc3\xaen care tr\xc4\x83iau rom\xc3\xa2nii, \xc8\x99i egalitatea rom\xc3\xa2nilor de pretutindeni, at\xc3\xa2t cu minorit\xc4\x83\xc8\x9bile conlocuitoare (\xc3\xaen general dominante, cu excep\xc8\x9bia romilor, bulgarilor, rutenilor sau lipovenilor), c\xc3\xa2t \xc8\x99i \xc3\xaentre ei.'